Komisijos Reglamentas (EB) Nr. 3127/94
1994 m. gruodžio 20 d.
iš dalies keičiantis Reglamentą (EB) Nr. 2967/85, nustatantį išsamias Bendrijos kiaulių skerdenų klasifikavimo skalės taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1984 m. lapkričio 13 d. Tarybos reglamentą (EEB) Nr. 3220/84, nustatantį Bendrijos kiaulių skerdenų klasifikavimo skalę [1] su paskutiniais pakeitimais, padarytais Reglamentu (EB) Nr. 3513/93 [2], ypač į jo 5 straipsnio 1 dalį,
kadangi Reglamentu (EEB) Nr. 3220/84 buvo įdiegtas dalinis kiaulių skerdenų išpjaustymas bendrai raudonųjų skersaruožių raumenų masei apskaičiuoti; kadangi Komisijos reglamente (EEB) Nr. 2967/85 [3] būtina apibrėžti naujo įvertinimo metodo detales, ypač supjaustytinų skerdenų skaičių ir naują išpjaustymo būdą; kadangi norint naudoti dalinį išpjaustymą, reikia tiksliai nurodyti naują įvertinimo statistinės paklaidos didžiausią leistiną nukrypimą;
kadangi reikėtų patobulinti leidimo taikyti naujus klasifikavimo būdus tvarką įvedant dviejų pakopų protokolą ir išvardijant įvairius duomenis, kurie turi būti įrašyti į šį protokolą;
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2967/85 iš dalies keičiamas taip:
1. 3 straipsnis pakeičiamas taip:
"3 straipsnis
1. Skerdenų raumeningumo nustatymo būdas, kurį leidžiama taikyti kaip klasifikavimo būdą tokia prasme kaip vartojama Reglamento (EEB) Nr. 3220/84 2 straipsnio 3 dalyje, yra grindžiamas tipiniu mėginiu, sudarytu iš ne mažiau kaip 50 tam tikroje valstybėje ar regione pagamintų ir įvertinamų kiaulių skerdenų, kurių raumeningumas buvo nustatytas pagal I priede išdėstytą išpjaustymo būdą ir nacionalinį greitojo skerdenų įvertinimo būdą laikantis dvigubos regresijos arba kitos statistiškai pagrįstos tvarkos, o tokiu būdu gaunami ne mažiau tikslūs rezultatai nei laikantis standartinės regresijos I priede nurodytu būdu vertinant 120 skerdenų.
2. Klasifikavimo būdus leidžiama taikyti atsižvelgiant į vidutinę kvadratinio vidurkio paklaidą, kuri prilyginama nuliui, tačiau yra mažesnė nei 2,5.
3. Valstybės narės protokolu praneša Komisijai apie klasifikavimo būdus, kuriuos jos pageidauja taikyti savo teritorijoje, apibūdindamos bandomąjį išpjaustymą, nurodydamos principus, kuriais tie būdai yra pagrįsti ir formules, taikomas apskaičiuojant raumeningumo procentinį dydį. Protokolas turėtų susidėti iš dviejų dalių, jame reikėtų nurodyti II priede nustatytus duomenis. Prieš pradedant bandomąjį išpjaustymą Komisijai pateikiama pirmoji protokolo dalis.
Klasifikavimo būdus valstybių narių teritorijoje leidžiama taikyti Reglamento (EEB) Nr. 2759/75 24 straipsnyje nurodyta tvarka remiantis protokolu.
4. Taikomi klasifikavimo būdai turi visapusiškai atitikti aprašymą, pateiktą juos taikyti leidžiančiame Bendrijos sprendime."
2. Šio reglamento priedai pridedami kaip Reglamento (EEB) Nr. 2967/85 I ir II priedai.
2 straipsnis
Šis reglamentas įsigalioja 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gruodžio 20 d.